
Németh Jenő Ferenc polgármester üdvözli a képviselő-testületi ülésen megjelenteket. 

Megállapítja, hogy az ülés határozatképes, mivel a megválasztott  5 képviselőből  4 képviselő jelen van. 

Ezt követően javaslatot tesz az ülés napirendi pontjaira, melyet a képviselők 4 igen szavazattal – egyhangúlag – az alábbiak szerint fogadtak el:

NAPIREND TÁRGYALÁSA

1. napirendi pont:

A Közös Önkormányzati Hivatal létrehozására és fenntartására kötött megállapodás módosítása
Előadó: Szarka Gyula jegyző

Németh Jenő Ferenc polgármester: Megállapítja, hogy az ezzel kapcsolatos előterjesztést mindenki megkapta. Megkérdezi, van-e valakinek ezzel kapcsolatban kérdése, hozzászólása.

Kérdés, hozzászólás nem hangzott el.

Németh Jenő Ferenc  polgármester szavazásra teszi fel, ki ért egyet az előterjesztés szerinti határozati javaslat elfogadásával?

Kispirit Község Önkormányzatának Képviselő-testülete 4 igen szavazattal – egyhangúlag -  az alábbi határozatot hozta:

24/2014. (X.1.) határozat

Kispirit község Önkormányzatának Képviselő-testülete a Tüskevári Közös Önkormányzati Hivatal létrehozására és fenntartására kötött „Megállapodást” 2014. október 6. napi hatállyal az alábbiak szerint módosítja:

1.) A Megállapodás 2. pontja helyébe a következő pont lép:

’2.1. Közös önkormányzati hivatal létrehozásáról vagy megszüntetéséről az érintett települési önkormányzatok képviselő-testületei az általános önkormányzati választások napját követő hatvan napon belül állapodnak meg. A megállapodás az általános önkormányzati választásokat követő év január 1-jén lép hatályba. A létrehozásról vagy megszüntetésről szóló döntést a megállapodásban részt vevő képviselő-testületek mindegyikének minősített többséggel kell meghozni.

2.2. A közös önkormányzati hivatal feladat ellátásához történő csatlakozás:

A közös önkormányzati hivatal feladat ellátásához csatlakozni az általános önkormányzati választásokat követő év január 1. napi hatállyal lehet. A csatlakozni kívánó önkormányzatnak az erről szóló képviselő-testületi döntését a közös önkormányzati hivatal székhelye szerinti polgármesterének kell eljuttatnia.

A csatlakozni kívánó önkormányzatnak nyilatkoznia kell, hogy csatlakozása esetén a jelen megállapodásban foglaltakat maradéktalanul elfogadja.

A csatlakozás elfogadásához a megállapodásban részt vevő képviselő-testületek mindegyikének minősített többséggel meghozott döntése szükséges.

2.3. A közös önkormányzati hivatal feladat ellátásából történő kiválás:

A közös önkormányzati hivatal feladat ellátásából történő kiválásra (ezen megállapodás felmondására) az általános önkormányzati választások évének december 31. napjával kerülhet sor.  A  kiválni kívánó önkormányzatnak az erről szóló képviselő-testületi döntését az általános önkormányzati választások évének november 30. napjáig – minősített többséggel hozott döntéssel -  kell meghoznia és azt a közös önkormányzati hivatal székhelye szerinti polgármesterének kell eljuttatnia.

2.4. A közös önkormányzati hivatal feladat ellátásából történő kizárás:

A közös hivatal feladat ellátásában részt vevő önkormányzatok a közös hivatali feladat ellátásból kizárhatják azt az önkormányzatot, amely:

a. a közös hivatal fenntartásához szükséges pénzügyi hozzájárulást a megállapodásban foglaltak szerint a székhely önkormányzat polgármesterének írásbeli felszólítására, az abban foglalt határidőre sem teljesíti. Amennyiben a székhely önkormányzat nem tesz eleget pénzügyi hozzájárulási kötelezettségének, úgy erre a közös hivatal feladat ellátásához tartozó legnagyobb lakosságszámú önkormányzat polgármestere szólítja fel.

b. a közös hivatal működését, feladatainak ellátását - döntéseivel, vagy döntéseinek elmaradásával, döntéseinek nem határidőre történő meghozatalával, tevékenységével - oly mértékben nehezíti, akadályozza, hogy az ennek következtében esetlegesen kialakuló működési zavar a feladat ellátásában résztvevő többi önkormányzat biztonságos feladat ellátásához fűződő jogos érdekét sérti. E tényt a jegyző írásban jelzi a székhely önkormányzat polgármesterének.

Valamely önkormányzatnak a közös hivatal feladat ellátásából történő kizárását a feladat ellátásában részt vevő bármely önkormányzat polgármestere írásban kezdeményezheti. Az erre irányuló kezdeményezést a feladat ellátásában részt vevő valamennyi önkormányzat polgármesterének meg kell küldeni, akik kötelesek azt a képviselő-testület soron következő rendes ülésére beterjeszteni.

A feladat ellátásából valamely önkormányzatot kizárni az adott év december 31. napi hatállyal lehet.

Az erről szóló döntést – a kizárással érintett önkormányzat képviselő-testületének kivételével - a megállapodásban részt vevő képviselő-testületek mindegyikének minősített többséggel kell meghoznia úgy, hogy a döntés meghozatala és a kizárással érintett önkormányzattal történő írásbeli közlése a kizárás időpontja előtt legalább 60 nappal megtörténjen.

2.5. A megállapodás módosítása: 

A megállapodás módosítását a megállapodásban részt vevő bármely önkormányzat polgármestere, a közös önkormányzati hivatal jegyzője, írásban kezdeményezheti. A módosítási javaslatot indokolni szükséges. A javaslatot a közös önkormányzati hivatal feladat ellátásában részt vevő valamennyi önkormányzat polgármesteréhez el kell juttatni. A polgármesterek a javaslat kézhezvételét követően azt a soron következő rendes képviselő-testületi ülésre kötelesek beterjeszteni. A javaslat elfogadásához (a megállapodás módosításához) mindegyik képviselő-testület minősített többséggel hozott, egybehangzó döntése szükséges.’

2.) A Megállapodás 12. pontjának kilencedik bekezdését hatályon kívül helyezi.

(Abban az esetben, ha valamely önkormányzat ezen vállalásának nem tesz eleget, úgy a székhely önkormányzat a vállalt összeg időarányos része erejéig inkasszót érvényesíthet a mulasztó önkormányzat számlája terhére.)

3.) A Megállapodás 12. pontjának tizedik bekezdése helyébe az alábbi bekezdés lép:

A közös hivatal megszüntetése esetén 60 napon belül kötelesek elszámolni egymással az önkormányzatok.

A 2. 3. pont szerint történő feladat ellátásából való kiválás, valamint a 2. 4. pont szerint történő feladat ellátásából való kizárás következtében az e döntés miatt esetleg szükségessé váló hivatali átszervezésből, létszámcsökkentésből adódó és ahhoz kapcsolódó valamennyi kiadást és költséget a kiválásról döntő, illetve a kizárással érintett önkormányzat köteles viselni és megtéríteni a közös önkormányzati hivatal részére. Az ezen átszervezésről, létszámcsökkentésről szóló döntést a közös hivatal feladat ellátásában továbbra is részt vevő önkormányzatok, illetve a jegyző a kiválás, illetve a kizárás hatályosulásának időpontját követő 4 hónapon belül hozzák meg. Az e döntésből adódó pénzügyi követelések, igények érvényesítésére az önkormányzatok a közös önkormányzati hivatalt, mint jogi személyiséggel bíró költségvetési szervet hatalmazzák fel.’

2. napirendi pont:

A Közös Önkormányzati Hivatal Szervezeti és Működési Szabályzatának (Ügyrend) módosítása

Előadó: Szarka Gyula jegyző

Németh Jenő Ferenc polgármester: Megállapítja, hogy az ezzel kapcsolatos előterjesztést a képviselők a meghívóval együtt megkapták. Megkérdezi, van-e valakinek ezzel kapcsolatban kérdése, hozzászólása?

Kérdés, hozzászólás nem hangzott el.

Németh Jenő Ferenc  polgármester szavazásra teszi fel, ki ért egyet az előterjesztés szerinti határozati javaslat elfogadásával?

Kispirit Község Önkormányzatának Képviselő-testülete 4 igen szavazattal –egyhangúlag - az alábbi határozatot hozta:

25/2014. (X.1.) határozat

Kispirit község Önkormányzatának Képviselő-testülete a Tüskevári Közös Önkormányzati Hivatal Szervezeti és Működési Szabályzatának (Ügyrendjének)  módosítását 2014. október 6. napi hatállyal az alábbiak szerint jóváhagyja:

A Szervezeti és Működési Szabályzat a következő VIII/A. ponttal  egészül ki:

’VIII/A.

A belső ellenőrzés

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Kormányrendelet 15. § (2) bekezdése alapján a Hivatal az alábbiak szerint rendelkezik a belső ellenőrzési kötelezettségről, a belső ellenőrzést végző személy/szervezet jogállásának, feladatának meghatározásáról.

1.) A belső ellenőrzési kötelezettség

A Hivatal  belső ellenőrzésének kialakításáról és megfelelő működtetéséről – az államháztartási törvényben meghatározottak szerint – a jegyző köteles gondoskodni.

A belső ellenőrzési tevékenység ellátására vonatkozó szabályokat tartalmazó Belső Ellenőrzési Kézikönyv elkészítése, szükség szerinti felülvizsgálata, jóváhagyása a jegyző feladata. 

A belső ellenőrzéssel kapcsolatos feladatellátás pénzügyi fedezetét a Hivatalt fenntartó önkormányzatok együttesen biztosítják.

2.) A belső ellenőrzési tevékenységet ellátó személy/szervezet jogállása,  a belső ellenőrzési tevékenység ellátási formájának meghatározása

A jegyző a belső ellenőrzési tevékenységet a következő formában szervezheti meg:

· független belső ellenőri szervezet (több főállású belső ellenőrrel) kialakításával, 

· független belső ellenőr foglalkoztatásával, 

· a független belső ellenőrzési feladatok társulásban való elláttatásával, 

· a független belső ellenőri feladatok ellátására külső szakértő 

· személynek/szervezetnek adott megbízással.

A belső ellenőrzést végző személy vagy szervezet:

· a tevékenységét a jegyzőnek közvetlenül alárendelve végzi, 

· a jelentéseit közvetlenül a jegyzőnek küldi meg. 

A jegyző köteles biztosítani a belső ellenőrök funkcionális (feladatköri és szervezeti) függetlenségét, különösen az alábbiak tekintetében:

a. az éves ellenőrzési terv kidolgozása a kockázatelemzési módszerek alapján és a soron kívüli ellenőrzések figyelembevételével,

b. az ellenőrzési program elkészítése és végrehajtása,

c. az ellenőrzési módszerek kiválasztása,

d. következtetések és ajánlások kidolgozása, ellenőrzési jelentés elkészítése,

e. az a)-d) pontokon kívüli más tevékenységbe történő bevonás tilalma - kivéve a tanácsadást.

A belső ellenőrzés függetlenségét biztosító szervezeti felépítést a Belső Ellenőrzési Kézikönyv tartalmazza.

A belső ellenőrzést végző személy feladatainak maradéktalan ellátása érdekében:

· az ellenőrzött szerv vagy szervezeti egység bármely helyiségébe beléphet, 

· számára akadálytalan hozzáférést kell biztosítani valamennyi:

· irathoz, 

· adathoz és 

· informatikai rendszerhez, 

· kérésére az ellenőrzött szerv, vagy szervezeti egység bármely dolgozója köteles szóban vagy írásban információt szolgáltatni.

A belső ellenőrzést végző személy az ellenőrzött szervnél, vagy szervezeti egységnél:

· minősített adatot, üzleti titkot tartalmazó iratokba és más dokumentumokba is betekinthet, azokról másolatot, kivonatot, illetve tanúsítványt kérhet, valamint indokolt esetben az eredeti dokumentumokat jogosult - másolat hátrahagyása mellett, átvételi elismervény ellenében - átvenni, továbbá 

· személyes adatokat kezelhet a jogszabályokban meghatározott adat- és titokvédelmi előírások betartásával.

3.) Az ellátandó feladatok

A belső ellenőrzés a Hivatalra, mint költségvetési szervre terjed ki.

a.) A belső ellenőrzési tevékenység során végzendő ellenőrzések

A belső ellenőrzési tevékenység során:

· szabályszerűségi-, pénzügyi- és rendszerellenőrzéseket,

· teljesítmény-ellenőrzéseket, továbbá

· informatikai rendszerellenőrzéseket kell végezni, valamint az éves beszámolókról megbízhatósági igazolásokat, az európai uniós források tekintetében zárónyilatkozatokat kell kibocsátani. 

b.) A belső ellenőrzést végző személyek munkavégzésének keretei
A belső ellenőrzést végző személy munkáját:

· a vonatkozó jogszabályok, 

· a miniszter által közzétett módszertani útmutatók,

· a nemzetközi belső ellenőrzésre vonatkozó standardok, valamint

· a Belső Ellenőrzési Kézikönyv 

szerint végzi.
’







3. napirendi pont:

Helyi adóról szóló rendelet felülvizsgálata 

Előadó: Németh Jenő Ferenc polgármester

Németh Jenő Ferenc polgármester: Megállapítja, hogy az ezzel kapcsolatos előterjesztést, rendelet tervezetet a képviselők megkapták. 

Megkérdezi, van-e valakinek az előterjesztéssel kapcsolatban kérdése, hozzászólása?

Szarka Gyula jegyző: Elmondja, hogy a Veszprém Megyei Kormányhivatal az önkormányzatok helyi adórendeleteinek egységes szempontú felülvizsgálatát végezte az idei évben. A vizsgálatot követően felhívták a figyelmet a magasabb rendű jogszabályok betartására. Jelen esetben az adó mértéke ugyanaz marad, a rendeletben azokat a tartalmi elemeket, melyeket törvény szabályoz, nem kell megismételni. Az önkormányzat szempontjából fontos, hogy alkosson helyi adós rendeletet, mivel pl. hitelfelvétel esetében egyik feltétel a rendelet megléte.

Egyéb kérdés, hozzászólás nem hangzott el.

Németh Jenő Ferenc polgármester szavazásra teszi fel, ki ért egyet a magánszemély kommunális adójáról szóló önkormányzati rendelet elfogadásával?

Kispirit Község Önkormányzatának Képviselő-testülete 4 igen szavazattal, – minősített többséggel  – az alábbi rendeletet alkotta:

Kispirit Község Önkormányzata Képviselő-testületének 6/2014. (X.6.) önkormányzati rendelete a magánszemély kommunális adójáról

A rendelet a jegyzőkönyv mellékletét képezi.
Vegyes ügyek

· Szociális tűzifa
Németh Jenő Ferenc polgármester:  Tájékoztatja képviselő-társait, hogy megjelent az a BM rendelet, mely szerint  az idén is van lehetőség szociális célú tüzelőanyag  vásárláshoz kapcsolódó kiegészítő támogatási igény benyújtására. Úgy gondolja, hogy a tavalyi évhez hasonlóan az idén is nyújtsák be a támogatási igényt. A BM rendelet tartalmazza, hogy az idei évben a nem hátrányos helyzetű településeknek 1.000,- Ft+Áfa/m3 önrészt kell vállalniuk, plusz a fuvarköltséget. A program alapján kiszámolva 45.720,- Ft lenne az önrész, valamint vállalni kell, hogy a támogatásban részesülőtől az önkormányzat ellenszolgáltatást nem kér. 

Az igénylés feltételeit illetve önkormányzati rendeletben kell majd szabályozni.

Javasolja a képviselőknek, hogy az elmúl évekhez hasonlóan idén is vegyenek részt ebben a programban. Felolvassa a határozati javaslatot.

Megkérdezi, kinek van kérdése, észrevétele?

Kérdés, hozzászólás nem hangzott el.

Németh Jenő Ferenc  polgármester: Szavazásra teszi fel, ki ért egyet az ismertetett határozati javaslatban foglaltak elfogadásával?

Kispirit Község Önkormányzatának Képviselő-testülete 4 igen szavazattal – egyhangúlag - az alábbi határozatot hozta:

26/2014. (X.1.) határozat 

Kispirit Község Önkormányzatának Képviselő-testülete úgy dönt, hogy „a települési önkormányzatok szociális célú tüzelőanyag vásárláshoz kapcsolódó kiegészítő támogatásáról” szóló 46/2014. (IX.25.) BM rendelet alapján a Magyar Államkincstár Veszprém Megyei Igazgatóságához támogatási igényt nyújt be.

Az önkormányzat a támogatás igénybevételéhez szükséges  45.720,-  Ft összegű önrészt (saját forrást) az önkormányzat költségvetésében  biztosítja.

Az önkormányzat vállalja, hogy a szociális célú tűzifában vagy szénben részesülőtől ellenszolgáltatást nem kér.

A Képviselő-testület a támogatási igény benyújtására a polgármestert felhatalmazza.

Határidő: azonnal

Felelős: polgármester

· Faluvédő Egyesület támogatása
Németh Jenő Ferenc polgármester:  Megállapítja, hogy a napirendhez kapcsolódó előterjesztést a képviselők a meghívóval együtt megkapták. Kiegészítésként annyit szeretne elmondani, hogy az önkormányzatnak gyakorlatilag más lehetősége, illetve mozgástere nincs. Bízik abban, hogy minél hamarabb sikerül az elszámolás kérdésében dűlőre jutni a Vidékfejlesztési Hivatallal. Addig is az önkormányzatnak a szerződésből adódóan helyt kell állnia a felvett hitel miatt.

Megkérdezi, kinek van kérdése, hozzászólása?

Kérdés, hozzászólás nem volt.

Németh Jenő Ferenc  polgármester: Szavazásra teszi fel, ki ért egyet az előterjesztés szerinti határozati javaslat elfogadásával?

Kispirit Község Önkormányzatának Képviselő-testülete 4 igen szavazattal – egyhangúlag - az alábbi határozatot hozta:

27/2014. (X.1.) határozat 

Kispirit Község Önkormányzatának Képviselő-testülete úgy dönt, hogy 2014. október hónaptól kezdődően hat hónapon keresztül a Kispiriti Faluvédő Egyesület számlájára utal havi 150.000 Ft-ot, majd ezt követően  havi 200.000 Ft-ot abból a célból, hogy az egyesület a Kinizsi Banknál fennálló hitelének tőke és kamat törlesztési kötelezettségének eleget tudjon tenni.

 Az Önkormányzat felhívja a Kispiriti Faluvédő Egyesületet az Ifjúsági szabadidős szálláshely minél hatékonyabb kihasználására, a bevételek növelésére, és az egyesület lehetőségeihez mérten a törlesztő részletek finanszírozásra. 

A Képviselő-testület felhatalmazza  a polgármestert, hogy a Kispiriti Faluvédő Egyesülettel az erről szóló megállapodást írja alá. Felkéri, hogy a megállapodás teljesítéséről évente tájékoztassa a Képviselő-testületet. 

Felelős: Polgármester

Határidő: azonnal és évente

· 104 hrsz-ú földterület bérleti ügye

Szarka Gyula jegyző: Tájékoztatja a képviselőket, hogy az önkormányzat tulajdonában lévő 104 hrsz-ú, b) alrészletű, 805 m2 területű és f) alrészletű 9356 m2 területű, összesen 1.0161 m2, szántó művelési ágú földterületeket már korábban is a polgármester úr bérelte. A bérlet szeptember végén lejár. Javasolja, hozzon döntést a képviselő-testület arról, hogy nevezett ingatlant 10 évre  továbbra is adják haszonbérbe Németh Jenő Ferenc polgármester úr részére. A bérleti díj éves mértékét AK-ként 40 kg búza tőzsdei árának megfelelő összegben határozzák meg. (Németh Jenő Ferenc polgármester jelezte, hogy a döntéshozatalban nem kíván részt venni.)

Doma Győző alpolgármester: Szavazásra teszi fel, ki ért egyet azzal, hogy Németh Jenő Ferenc részére az önkormányzat tulajdonában lévő Kispirit 104 hrsz-ú ingatlan b) és f) alrészletű,  szántó művelési ágú, összesen 1.0161 m2 területű, összesen 21,23 Ak értékű  ingatlant 2014. október 1. napjától 2024. szeptember 30. napjáig terjedő időszakra bérbe adják. A bérleti díj  éves mértékét Ak-ként 40 kg búza tőzsdei árának megfelelő összegben határozzák meg, melyet az önkormányzat számlájára kell megfizetni.

A Képviselő-testület 3 igen szavazattal, 1 tartózkodás mellett az alábbi határozatot hozta:

28/2014. (X.1.) határozat

Kispirit község Önkormányzatának Képviselő-testülete úgy dönt, hogy Németh Jenő Ferenc részére az önkormányzat tulajdonában lévő Kispirit 104 hrsz-ú ingatlan b) és f) alrészletű,  szántó művelési ágú, összesen 1.0161 m2 területű, összesen 21,23 Ak értékű  ingatlant 2014. október 1. napjától 2024. szeptember 30. napjáig terjedő időszakra bérbe adja. A bérleti díj  éves mértékét Ak-ként 40 kg búza tőzsdei árának megfelelő összegben határozza meg, melyet az önkormányzat számlájára kell megfizetni.

Az erről szóló szerződés aláírására a képviselő-testület az alpolgármestert felhatalmazza.

Egyéb napirend nem volt, Németh Jenő Ferenc polgármester megköszönte a képviselőknek a megjelenést és az ülést 13,20 órakor bezárta.

Kmft.


Németh Jenő Ferenc
Szarka Gyula


polgármester
jegyző

